220 de tone de gaze cu efect de seră mai puțin. Se dorește realizarea unui parc fotovoltaic într-o comună timișeană
Situată într-o zonă bogată în resurse petroliere, comuna timișeană Satchinez nu ignoră preocupările pentru valorificarea energiei regenerabile.
Faptul este demonstrat de adoptarea, la cea mai recentă ședință de plen a consilierilor comunali, a deciziei de a accesa o linie de finanțare pentru înființarea unui parc fotovoltaic, care să acopere cel puțin consumul instituțional propriu al comunității locale.
CITEȘTE ȘI: "Duplexul" cu… opt apartamente pentru care Nicolae Robu este cercetat de DNA Timișoara, în curs de demolare parțială
Consilierii au făcut un pas în plus, aprobând totodată și studiul de fezabilitate aferent, respectiv indicatorii tehnico-financiari ai investiției.
Potrivit documentelor în cauză, valoarea totală a investiției se va ridica la 1,6 milioane de lei (TVA inclus), iar capacitatea de producție a parcului fotovoltaic va fi de 263 kW, ceea ce ar contribui la reducerea emiterii gazelor cu efect de seră, anual, cu cel puțin 220 de tone echivalent dioxid de carbon.